ועדת הכלכלה, כנסת 20, פרוטוקול מספר 506, 2017-05-24 09:00

יעקב פרי: בוקר טוב, אני שמח לפתוח את ישיבת ועדת הכלכלה.

יעקב פרי: אני אומר שלום למנהלת הוועדה, ליועצת המשפטית, לרשמת, לאורחות והאורחים הנכבדים.

יעקב פרי: אני ממלא את מקומו של ידידי היקר איתן כבל, שנבצר ממנו להגיע הבוקר.

יעקב פרי: אנו עוסקים הבוקר בשני דיונים – אחד שנקבע לשעה 09:00, ואחד שנקבע לשעה 10:15.

יעקב פרי: הראשון – בנושא תקנות הנמלים (ניהול התעבורה הימית), התשע"ז-2017; והשני - תקנות הנמלים (תיקון), התשע"ז-2017, בדבר ניהול התעבורה הימית בנמלים, הענקת סמכויות לרב חובל הנמל והניתוב בנמלים.

יעקב פרי: אני מזכיר את שתי הישיבות, כי נדמה לי שכל המוזמנות והמוזמנים, מוזמנים לשני הדיונים, ובגלל אילוצי לוח זמנים אהיה צריך לעזוב את הישיבה ב-10:30, כלומר מה שנצליח לעשות מעתה עד 10:30, נאשר.

יעקב פרי: מה שלא נצליח, יצטרך לצערי להידחות.

יעקב פרי: לכן נקפוץ ישר למים.

יעקב פרי: אם יש למישהו – למשרד התחבורה, משרד האוצר, אחד ממשרדי הממשלה, לומר משהו בהתחלה, נשמח לשמוע.

יעקב פרי: אם לא, נקרא את התקנות ונאשר אותן.

יעקב פרי: אני רואה שההשתתפות של חברי הכנסת מאוד ערה היום, אז אני אצביע בעד ונגד, אם יצטרכו.

יעקב פרי: משרד התחבורה, בבקשה.

<בילי בירון: בילי בירון, הממונה על הייעוץ המשפטי במשרד התחבורה.

<בילי בירון: אדוני, בתמצית, שני דברי החקיקה שהזכרת, שהשר הניח על שולחן הוועדה, עוסקים בנושא החשוב והקריטי של בטיחות השיט בנמלים המסחריים בישראל, ונועדו למלא חלל מבחינת החקיקה, שלא קיים.

<בילי בירון: למעשה במהות הם נועדו להתאים את דבר החקיקה למצב שקורה בפועל תוך עריכת התאמות, כפי שמתחייב מהדברים.

<בילי בירון: הם נערכו לאחר שנוכחנו, כתוצאה ממסקנות של ועדות חקירה של כמה תאונות ימיות קשות ביותר שאירעו- - -

יעקב פרי: אני מבין שהיתה בשנת 2000 ואחר כך מונתה ועדה.

<בילי בירון: כן.

<בילי בירון: היו כמה ועדות והיו כמה תאונות – גם בשנת 2000, גם לאחר מכן, תאונות קשות מאוד, ולמדנו גם את חוק הים הבריטי לצורך עריכת דברי החקיקה האלה.

<בילי בירון: ערכנו את ההתאמות כפי שאנו סבורים כדי להגדיר את בטיחות השיט בתחום הימי הקטן, שוקק חיים ומאוד מורכב של הנמלים המסחריים בישראל.

יעקב פרי: כלומר אם אסכם את דבריך הקצרים, מטרת התקנות היא להסדיר את הניהול התקין והבטיחותי של התעבורה הימית בנמלים המסחריים בישראל.

יעקב פרי: מדובר בנמלים – לא מחוצה להם, נכון?

<בילי בירון: נכון, אדוני.

יעקב פרי: שאלות או הערות?

יעקב פרי: אתם רוצים להגיד את דבריכם תוך כדי?

קריאה: לעניין הכללי אין לנו.

קריאה: אנחנו נתייחס ספציפית לתקנות.

יעקב פרי: כשנגיע לתקנה מסוימת, ותרצו – תרימו את ידכם ותקבלו את רשות הדיבור.

יעקב פרי: בבקשה, כולנו אוזן.

<בילי בירון: תקנות הנמלים (ניהול התעבורה הימית), התשע"ז– 2017.

<בילי בירון: בתוקף סמכותי לפי סעיף 60(1)(ג),(ד), (ה) ו- (יח), (2) (ח) ו- (4) לפקודת הנמלים [נוסח חדש], התשל"א - 1971 (להלן – הפקודה), לפי הצעת רשות הספנות והנמלים על פי סעיף 32 לחוק רשות הספנות והנמלים, התשס"ד-2004 (להלן – החוק), ובאישור ועדת הכלכלה של הכנסת לפי סעיף 21א(א) לחוק יסוד: הכנסת- - -

<מרב תורג'מן: סעיף 21א(א) לחוק יסוד: הכנסת – בוטל, ומשכך נמחק את ההוראה הזאת, וזה יהיה רק סעיף 2(ב) לחוק העונשין.

<בילי בירון: סעיף 2(ב) לחוק העונשין, התשל"ז- 1977, אני מתקין תקנות אלה: פרק א' – פרשנות.

<בילי בירון: הגדרות.

<בילי בירון: 1.

<בילי בירון: בתקנות אלה - "אזור המתנה" – "אזור שרב חובל הנמל הורה שהוא אזור המתנה לאניות טרם תחילת ניתובן; "אחראי המשט" – מארגן המשט או האחראי לניהולו בשטח; "הודעות לימאים" – כמשמעותן בפרק השמיני לתקנות בטיחות השיט; "הנחיית אימ"ו" – החלטת מליאת ארגון הספנות הבין-לאומי מיום 27 בנובמבר 1997 שמספרהA.

<בילי בירון: 857(20) , בדבר הנחיות לשירותי תעבורת כלי שיט, ו- MSc/Circ1065 לעניין הכשרה של עובדי תצפית, המופקדים לעיון הציבור במשרד מנהל הרשות בחיפה; "הרשות" – רשות הספנות והנמלים שהוקמה לפי סעיף 2 לחוק; "יומן התצפית" – יומן לתיעוד פעולות תצפית הנמל לפי תקנה 13; "כלי שיט נמלי" – כלי שיט המועסק במתן שירותי נמל לכלי השיט הפוקדים את הנמל או בביצוע עבודות ימיות בתחום הימי; "כלי שיט קטן" – כלי שיט שאורכו אינו עולה על 24 מטרים.

<בילי בירון: כאן יש הגדרה של מפקח, אולם בעקבות שיחה שקיימנו אתמול אחר הצהריים עם משרד המשפטים, נתקן את ההגדרה ונעביר אותה לתקנה הרלוונטית.

יעקב פרי: כלומר ההגדרה של מפקח יוצאת מפה.

<מרב תורג'מן: כן.

<מרב תורג'מן: תירשם הגדרה רלוונטית ספציפית בתוך תקנה 14.

יעקב פרי: אוקיי.

<בילי בירון: "משט" – הפלגה מאורגנת של קבוצת כלי שיט ; "נתב" – כהגדרתו בתקנה 37 לתקנות הנמלים; "עיתוק כלי שיט" – העברת כלי שיט ממקום אחד ברציף למקום אחר באותו רציף או ברציף אחר בנמל; "רב חובל נמל" - לגבי נמלי חיפה, אשדוד ואילת הוא עובד התאגיד שהוסמך לפי החוק לנהל את התעבורה הימית בנמל; לגבי נמל אשקלון הוא עובד החברה המפעילה את נמל אשקלון, ולגבי נמל חדרה הוא עובד משרד התחבורה; "רציף" – לרבות מזח, מקשר, כלי שיט, מערכת עגינה בלב ים וכל מיתקן אחר המשמש לריתוק כלי שיט בתחום הימי; "שטחי העגינה" – שטחי התחום הימי שרב חובל הנמל ייעד אותם לעגינת כלי שיט; "תחום ימי" – שטח הים שבתחום נמל לרבות כל שטח כאמור שמוכרז נמל פנימי, נמל חיצוני או שטח עגינה, כמשמעותם בסעיף 4 לצו הנמלים (הכרזת נמל אילת), התשע"ב - 2012, בין פנימה לשוברי הגלים ובין מחוץ להם, ולמעט מעגן "שביט" בנמל חיפה, כמשמעותו בתוספת לתקנות הנמלים (מעגנות), התשע"א - 2010; "תחנת נתב" – מקום שהורה עליו רב חובל הנמל לפי תקנה 5, המיועד לעליית נתב על כלי שיט לצורך ניתובו; "תצפית נמל" – גוף בנמל שתפקידו ניהול ובקרה של התעבורה הימית בנמל ופיקוח עליה; "תקנות בטיחות השיט" – תקנות הנמלים (בטיחות השיט), התשמ"ג-1982; "תקנות הימאים" – תקנות הספנות (ימאים), התשס"ב – 2002; "תקנות הנמלים" – תקנות הנמלים, התשל"א –1971.

יעקב פרי: תודה.

יעקב פרי: בבקשה.

<צבי ניקסון: עו"ד צבי ניקסון, אני היועץ המשפטי של קצא"א.

<צבי ניקסון: ההערה שלנו מתייחסת לכלי שיט קטן.

<צבי ניקסון: אנחנו הצענו שבהגדרה של כלי שיט קטן, בסוף יתוספו המילים: למעט כלי שיט נמלי.

<צבי ניקסון: אסביר.

<צבי ניקסון: יש בנמל אשקלון כלי שיט שמשמשים סירות לאספקת ציוד וכו' לאוניות, ואין לנו נמל כלי שיט קטנים שמסתובבים, כמו שיש בנמלים אחרים בארץ.

<צבי ניקסון: אצלנו יש רק אוניות גדולות, שפורקות- - -

יעקב פרי: כלומר אתה מציע שכלי שיט שאורכו אינו עולה על 24- - -

<צבי ניקסון: למעט כלי שיט נמלי, שעוסק בתוך הנמל, ואין צורך להכביד על פעילותו כמו כלי שיט אחר.

יעקב פרי: אבל עדיין הוא מחייב פיקוח.

<צבי ניקסון: ודאי שיש פיקוח.

יעקב פרי: הבנתי.

יעקב פרי: הוא מתכוון להגדרה.

יעקב פרי: כשאתה אומר למעט, זה כאילו אתה מוריד ממנו את הפיקוח.

<צבי ניקסון: לא.

<צבי ניקסון: יש פיקוח נפרד על כלי שיט נמלי בתוך התקנות.

<צבי ניקסון: אנחנו רוצים שאותו פיקוח שחל על כלי שיט נמלי, זה מה שיחול, ולא כלי שיט קטן.

יעקב פרי: משרד התחבורה.

<בילי בירון: אדוני, מדובר בשתי הגדרות נפרדות.

<בילי בירון: כלי שיט שעונה להגדרה שקבענו על כלי שיט נמלי, מתייחסים אליו ככלי שיט נמלי, וכפי שהשבנו לחברי, שהביא בפנינו את ההערה הזאת במסגרת הליך ההיוועצות שקיימנו, יש תקנות נפרדות, שחלקן מתייחסות לכלי שיט קטנים, חלקן לכלי שיט נמלי.

יעקב פרי: כלומר עמדת משרד התחבורה היא שאין צורך להבהיר, כי למה שעו"ד ניקסון מתכוון, יש תקנה נפרדת.

<בילי בירון: כן.

<בילי בירון: ככל שהכוונה לכלי שיט שעונה על ההגדרה כלי שיט נמלי, מתייחסים אליו כאל כלי שיט נמלי.

<בילי בירון: זו הגדרה שגוברת על הגודל.

יעקב פרי: אני מבין שזה לא מספק אותך.

<צבי ניקסון: אדוני, אנחנו קוראים את התקנות כמו משרד התחבורה, ולא רואים לצערנו שזה אכן כך.

יעקב פרי: אתם לא רואים שיש תקנה נפרדת לכלי שיט נמלי?

<מרב תורג'מן: תפני אותי לתקנה.

<בילי בירון: תקנה 3(ג), למשל, מתייחסת בנפרד לכלי שיט קטן ולכלי שיט נמלי.

<צבי ניקסון: אבל תקנה 4, היא תקנה שלמה שעוסקת בכלי שיט קטן.

<צבי ניקסון: הוא לא מתאים לכלי שיט נמלי שהוא מתחת ל-24 מטר.

<צבי ניקסון: לפי ההגדרה , זה כן יחול.

<בילי בירון: זה לא יחול.

<בילי בירון: מה שחל על כלי שיט נמלי אלה תקנות שמתייחסות לכלי שיט נמלי.

<צבי ניקסון: לא הבנתי אותך.

<מרב תורג'מן: אז עדיין אני מתקשה להבין, אם יש פה שאלה מהותית של עניין הפיקוח, זה עניין אחר, אבל אם זו שאלה של סמנטיקה, למה לא להבהיר את זה, אם ממילא זה מה שחל?

<בילי בירון: אין לי התנגדות.

<בילי בירון: זה פשוט מיותר.

יעקב פרי: אז תכניסו את זה, כדי שנסיר ספק.

יעקב פרי: תכניסו את זה כך שלא יובן שכלי שיט נמלי אינו נתון לפיקוח.

<דרור וגשל: יש הגדרות נפרדות לכלי שיט קטן ולכלי שיט נמלי.

<דרור וגשל: אם רוצים שסעיף 4 לא יחול על כלי שיט נמלי – השאלה אם זה נכון שבכל מקום בתקנות- - -

<מרב תורג'מן: זה בדיוק מה שאני שואלת, ולכן ביקשתי הפניה.

<דרור וגשל: יש כמה דוגמאות בתקנות.

<דרור וגשל: או נעבור עכשיו אחת-אחת, או נחכה עם ההגדרה.

<דרור וגשל: ההגדרות בכל מקרה נכונות.

<דרור וגשל: השאלה, אם צריך בתוך הסעיפים, לסייג מה שחל על כלי שיט קטן, לסייג את כלי השיט הנמליים.

<דרור וגשל: אלא אם כן זה נכון לגבי כל התקנות.

<מרב תורג'מן: אני מתקשה להבין, כי אם עו"ד בירון אומרת שההגדרה הזו לא חלה על כלי שיט נמלי, למה אני צריכה להחריג את זה מהתקנות?

<דרור וגשל: אפשר לקרוא את ההגדרה.

<דרור וגשל: הגדרת כלי שיט קטן אומר: כלי שיט, זה מגבלת אורך – 24 מטר, זה יכול לכלול הכול.

<דרור וגשל: כלי שיט נמלי זו הגדרה מהותית – כלי שיט שעוסק, מועסק במתן שירותי נמל לכלי שיט.

<דרור וגשל: לכן יכולים להיות חופפים.

<דרור וגשל: יש היגיון שיהיו חופפים.

<דרור וגשל: יש כלים שלא עולים על 24 מטר, וגם הם כלי שיט נמליים, כי הם מועסקים בנמל.

<דרור וגשל: מה שקצא"א מבקשים זה שבהוראות שחלות על כלי שיט קטנים בנמל, לא יחולו על כלים נמליים.

<דרור וגשל: עכשיו צריך לבדוק מהותית בכל התקנות, האם יש הוראה שצריך להחריג אותה.

יעקב פרי: ואם אנחנו נכניס להגדרות מה זה כלי שיט נמלי?

<מרב תורג'מן: יש הגדרה כזו, אבל זו שאלה מהותית, האם התכוונתם שהתקנות יחולו עליהם או לא.

<בילי בירון: אין לנו התנגדות שבהגדרת כלי שיט קטן ייווסף בסיפא ההגדרה: למעט כלי שיט נמלי.

יעקב פרי: גמרנו.

יעקב פרי: כך זה אושר, ואני שואל את עצמי, אם יש מישהו נגד ואם יש מישהו בעד ואם מישהו נמנע.

יעקב פרי: אני בעד.

יעקב פרי: הצבעה בעד הסעיף – פה אחד סעיף 1 אושר.

יעקב פרי: לכן אישרנו.

<מרב תורג'מן: אז בהגדרת כלי שיט קטן – כלי שיט שאורכו אינו עולה על 24 מטרים, למעט כלי שיט נמלי.

יעקב פרי: המחיקות שהיו בהגדרה והתוספת שעכשיו הוספנו, מאושרות.

<מרב תורג'מן: אם כך אדוני אישר את כל תקנה 1.

יעקב פרי: נכון.

יעקב פרי: פרק ב'.

<רונית אדר אזולאי: גם לנו יש בקשה לתקן, לפרק ב'.

יעקב פרי: כבר הצבעתי על פרק א'.

יעקב פרי: יש לכם עדיין בפרק א' בקשות לתקן?

<רונית אדר אזולאי: חסר משהו.

יעקב פרי: בבקשה.

<רונית אדר אזולאי: רונית אדר אזולאי, עו"ד, מנמל חיפה.

<רונית אדר אזולאי: לנו חסרה הגדרה של כלי שיט.

<רונית אדר אזולאי: לא כלי שיט נמלי ספציפי ולא כלי שיט קטן.

<בילי בירון: תקנות הנמלים – כל ההגדרות שבפקודת הנמלים, חלות.

<בילי בירון: פקודת הנמלים, יש הגדרה לכלי שיט: כלי שיט – אוניה, סירה, ארבה או כלי שיט אחר מכל סוג שהוא.

יעקב פרי: התשובה הזאת אותי מספקת.

<מרב תורג'מן: כל ההגדרות שבתקנות מכוח הפקודה, חלות גם על התקנות.

יעקב פרי: מספק אותך, גברתי?

<רונית אדר אזולאי: כן.

יעקב פרי: פרק ב'.

<בילי בירון: אדוני, אני מבקשת לפתוח בהתנצלות – נפלה אצלנו תקלה במספור.

<מרב תורג'מן: נמספר את זה בהתאמה.

לאה ורון: בסוף, כשהוועדה תסיים.

יעקב פרי: את כאילו מתייחסת עכשיו לסעיף 2.

יעקב פרי: כל מה שאנחנו מסתכלים, נלך אחד אחורנית.

<בילי בירון: פרק ב' - תנועת כלי שיט בנמל.

<בילי בירון: חובת ניתוב.

<בילי בירון: (א) קברניט כלי שיט המגיע לתחום הימי ימתין להפלגתו לרציף בשטחי העגינה או באזור ההמתנה, וישיט את כלי השיט לתחנת הנתב, לפי הוראות תצפית הנמל.

<בילי בירון: (ב) לא ישיט קברניט כלי שיט מתחום תחנת הנתב אל רציף בנמל, לא יוציא כלי שיט מרציף, לרבות לצורך העברתו לרציף אחר או אל מחוץ לשובר הגלים הראשי בנמל, לא ירתקו לרציף, לא ינתקו מרציף ולא יעתיקו לאורך הרציף אלא אם כן נמצא בכלי השיט נתב שבו הוא נועץ.

יעקב פרי: אנחנו מבקשים, הייעוץ המשפטי ואני, הסבר לסעיף (ב).

יעקב פרי: מי יכול להסביר לנו?

יעקב פרי: אולי רב החובל?

יעקב פרי: תנסה.

<יגאל מאור: יגאל מאור, מנהל רשות הספנות והנמלים.

<יגאל מאור: הסעיף הזה אומר שאסור לקברניט, שנמצא על אוניה, להשיט אותה מהמקום שבו אמור הנתב לעלות אל הרציף לנמל.

<יגאל מאור: אסור לו להוציא את האוניה מהרציף, כולל העברה מרציף לרציף, ואסור לו לנתק אותו מהרציף אלא אם כן יש אתו באוניה נתב מוסמך ומורשה.

יעקב פרי: מה שאומרת התקנה הזאת, שמרגע שהאוניה היא בנמל, כלומר נכנסה למימי הנמל, אסור לרב החובל לעשות שום פעולה ללא נתב.

<יגאל מאור: נכון, למימי מה שנקרא תחום הנמל.

<יגאל מאור: מתחנת הנתב ואילך, כי יש הקטע שנכנס לתחום הנמל, ומקבל הנחיה מהתצפית לזרוק את העוגן לאזור המתנה, ואת זה הוא עושה עצמאית.

<מרב תורג'מן: למעשה יש פה חובת היוועצות עם הנתב.

<יגאל מאור: נוכחות.

<מרב תורג'מן: לא: ולא יעתיקו לאורך הרציף אלא אם כן נמצא בכלי השיט נתב שבו הוא נועץ.

<מרב תורג'מן: גם קיומו פיזית של נתב וגם חובה להתייעץ אתו על המעבר.

<יגאל מאור: כן.

יעקב פרי: יש עוד הערות?

יעקב פרי: בבקשה.

<מישל סולטן: מישל סולטן, רב חובל נמל אשקלון.

<מישל סולטן: בניגוד לטייסים, שמסלול ההמראה והנחיתה הוא מוגדר מבחינת כיוון, אי-אפשר לדרוש מרב חובל ימי להכיר את כל נמלי העולם.

<מישל סולטן: לכן נדרש מימים ימימה, שנתב שהוא רב חובל לשעבר, מצטרף כדי לנתב את האוניה מחוץ לנמל.

יעקב פרי: אין לנו בעיה, ואם לאף אחד אין בעיה, נמשיך ל-(ג).

<בילי בירון: תודה.

<בילי בירון: (ג) תקנות משנה (א) ו- (ב) לא יחולו, אלא אם כן הורה רב חובל הנמל אחרת לגבי כלי שיט מסוים, על כל אחד מאלה: (1) כלי שיט קטן ובלבד שאינו מועסק בהובלה בין-לאומית של מטענים או נוסעים; (2) כלי שיט נמלי; (3) באישור מראש ובכתב מאת רב חובל הנמל - כלי שיט המועסק במתן שירותים במימי החופין של ישראל, בלי לפרוק או לטעון מטען ביבוא, יצוא או שטעון, ובלבד שרב חובל הנמל וידא וציין באישור כי קברניט כלי השיט מכיר את מגבלות התמרון של כלי השיט ובקיא בנתיבי השיט בנמל.

יעקב פרי: כלומר זו החרגה לכלי שיט קטן, שיכול לנוע או לעשות פעולות ללא הימצאות נתב עליו.

<בילי בירון: נכון, אדוני.

<בילי בירון: לא רק לכלי שיט קטן; לכל כלי שיט, באישור מראש, שרב חובל הנמל מכיר ויודע ולכן הוא לא זקוק לסיוע של הנתב.

יעקב פרי: מאה אחוז.

יעקב פרי: הלאה.

<בילי בירון: (ד) הממונה על הנמלים רשאי בהחלטה מנומקת בכתב, לתקופה ובתנאים שיורה, להסמיך את רב חובל הנמל לפטור קברניט כלי שיט מהוראות תקנות משנה (א) ו-(ב).

יעקב פרי: זה קצת מעורפל לי.

יעקב פרי: הממונה על הנמלים רשאי בהחלטה מנומקת בכתב, לתקופה ובתנאים שיורה, להסמיך את רב חובל הנמל לפטור קברניט כלי שיט מהוראות תקנות משנה (א) ו-(ב).

יעקב פרי: טוב, הלאה.

<מרב תורג'מן: באילו נסיבות בדרך כלל נדרש פטור גורף?

יעקב פרי: בבקשה.

<נפתלי וייס: אני נפתלי וייס, אני רב חובל נמל חיפה.

<נפתלי וייס: אני חייב לחזור לסעיף 3.

<נפתלי וייס: הנושא של מימי החופין – יש גם מים כלכליים ויש ספינות שרצות שם לקידוח, ואני מנוע היום מלאפשר להם את הפטור הזה או את החריגה, מאחר שכתוב פה: מימי החופין, למרות שאלה כלים שמקבלים את כל האישורים הנדרשים לעבוד.

יעקב פרי: איפה כתוב מימי החופין?

<נפתלי וייס: ג(3).

<נפתלי וייס: האם נרחיב את זה גם למים הכלכליים, במידה שנמל הבית הוא במקרה הזה חיפה?

<יגאל מאור: התשובה למה שרב חובל וייס מזכיר נמצאת בסעיף (ד) המעורפל, שאומר במקרים מיוחדים צריך לעשות פה הבדלות ולהבין.

יעקב פרי: אתה אומר, רב חובל מאור, שבסעיף (ד) יכול רב חובל וייס לתת אישור לאוניה לנוע במים הכלכליים, למרות שהמים הכלכליים לא מצוינים פה בשמם.

<יגאל מאור: נכון.

<יגאל מאור: לה הפרדנו את זה – כי הכלים שמדבר עליהם רב חובל וייס, בחלקם, זה ממש אוניות גדולות, לא דברים סטנדרטים.

<יגאל מאור: לכן ביקשנו שם לעשות כל מקרה לגופו ולראות אותו ברגע שמדובר בדברים החריגים מאוד.

יעקב פרי: האם זה מספק אותך, רב חובל וייס?

יעקב פרי: זה נותן לך אפשרות די מרחיבה.

<נפתלי וייס: סעיף (ד) מדבר על (א) ו-(ב) ולא על (ג).

<נפתלי וייס: אני מדבר על (ג), בדף הבא.

<יגאל מאור: תקנות משנה (א) ו-(ב) אומרות שלא ישיט אדם באוניה בלי נתב.

<יגאל מאור: מה שאומרת תקנה (ד), שחוץ מהמקומות של רב חובל הנמל בסעיף (ג) בכלים קטנים, בכלים נמליים ובאישור מראש, כל הפררוגטיבה נמצאת אצל רב חובל הנמל.

יעקב פרי: זה מכסה, אם אתה מחליט בהחלטה מנומקת שצריך לכתוב אותה.

יעקב פרי: לא?

<מרב תורג'מן: כן.

<יגאל מאור: הוא פונה אליי בתפקידי כממונה על הנמלים, ואני מאשר לו לפטור את האוניה בחובת ניתוב.

יעקב פרי: טוב.

יעקב פרי: הלאה.

יעקב פרי: הצבעה בעד הסעיף – פה אחד סעיף 2 אושר.

יעקב פרי: אני מאשר, פה אחד.

<מרב תורג'מן: אחזור - תקנה 3 תהיה 2, שעניינה חובת ניתוב, היא הועלתה להצבעה, והיושב-ראש אישר אותה.

יעקב פרי: 4 שזה 3.

<בילי בירון: (א) לא ישיט אדם כלי שיט קטן בתחום הימי אלא אם כן התקיים אחד מאלה: (1) הוא מפליג בנתיב או בתחום המיועד להשטת כלי שיט קטנים שהורה עליו הממונה על הנמלים, ושפורסם בהודעות לימאים, באתר האינטרנט של הרשות ובמפה הימית הנוגעת בדבר; (2) הוא הודיע מראש לתצפית הנמל על הפלגתו בתחום הימי, וקיבל אישורה לכך, וההפלגה מתבצעת לפי הוראות התצפית, לרבות לעניין נתיב, מועד ומהירות ההפלגה.

יעקב פרי: רק להשכלה הכללית שלי – תצפית זה כאילו מגדל פיקוח?

<יגאל מאור: נכון.

<בילי בירון: (ב) כלי שיט קטן כאמור בפסקאות (1) ו- (2) כאמור המחויב באמצעי תקשורת על פי דין יקיים את התקשורת עם התצפית באמצעים אלה.

<בילי בירון: (ג) השטת כלי שיט קטן בתחום הימי במסגרת משט תעמוד בכל אלה: (1) לא ישיט אדם כלי שיט קטן במסגרת משט אלא בהתקיים כל אלה: (א) טרם עריכת המשט וידא כי אחראי המשט אישר בכתב את עריכתו; (ב) המשיט מכיר את הוראות התצפית לענין עריכת המשט לרבות לענין נתיב, מועד, מהירות ההפלגה ועזרי ניווט ותקשורת נדרשים; (ג) השטת כלי השיט מתבצעת לפי הוראות אחראי המשט ולפי הוראות התצפית, אם ניתנו למשיט כלי השיט.

יעקב פרי: כשאני שומע משט, תמיד נראות לי 15 סירות מפרש.

יעקב פרי: פה הכוונה היא שהוא משיט את כלי השיט של עצמו.

<בילי בירון: לא, הכוונה באמת למשט של 15 סירות.

יעקב פרי: כלומר שזה כמה סירות.

<בילי בירון: כן.

יעקב פרי: סליחה.

יעקב פרי: בבקשה.

<נפתלי וייס: הערה נוספת.

<נפתלי וייס: נמל חיפה - קשה מאוד לאכוף דבר כזה.

<נפתלי וייס: יש לנו מעגן שביט, שהוא מעגן סירות הדיג.

<נפתלי וייס: 400 מפרשיות שם יחד.

<נפתלי וייס: הם יוצאים וחוזרים.

<נפתלי וייס: הם לא מדברים אתנו.

<נפתלי וייס: אין תצפית אפילו היום.

<נפתלי וייס: אני גם לא יודע מה הם יודעים ומה הם לא יודעים.

<נפתלי וייס: לא מבקשים שנדע, יודעים את הנתיבים, יודעים הכול.

<נפתלי וייס: אני לא רואה דרך.

<נפתלי וייס: בדרך כלל המעגנות האלה מחוץ לנמלים.

<נפתלי וייס: דווקא בנמל חיפה זה בתוך הנמל, בתוך נמל קישון, הן יוצאות משם, משתלבות בתוך נתיב השיט הכללי, שגם האוניות הגדולה, אוניות המכולה, מכליות הדלק, אוניות הנוסעים - זה סיפור אדיר של צפיפות של תנועת כלי שיט.

יעקב פרי: מה הצעתך?

<נפתלי וייס: אין לי הצעה.

<נפתלי וייס: צריך לשבת על זה.

<נפתלי וייס: היום אין לי מצב לדעת מתי הם יוצאים, מתי הם חוזרים.

<נפתלי וייס: הם לא באים אלינו.

<נפתלי וייס: הם עוברים דרכנו וממשיכים.

יעקב פרי: אתה אומר, אנחנו נעביר את התקנות בסדר מופתי, והמצב יישאר כפי שהוא, שאין עליו פיקוח או הם לא מדווחים.

יעקב פרי: בבקשה.

<אפריים גלסברג: באופן מעשי אין להם אישור כניסה לנמל בכלל.

<אפריים גלסברג: הם לא יכולים לבקש אישור.

יעקב פרי: הוא טוען שאין בכלל סמכות אכיפה.

יעקב פרי: רבותיי, מי רוצה להגיב לשתי ההערות?

<יגאל מאור: בדיוק מאותם הטעמים שהזכיר רב חובל וייס, נוצרה התקנה הזאת, וכרגע נקראו רק שלושת הסעיפים הראשונים, שרק מדברים על איך צריך להתנהג אותו אחראי המשט, אבל אם נמשיך ונקרא – אני לא רוצה להקדים את המאוחר, אך כוונת התקנות היא שלא תהיה אותה אנדרלמוסיה שיש כרגע, אלא שאחד כזה שרוצה להיכנס לנמל, יצטרך לפי חוק ועל-פי כל דין להודיע לתצפית שהוא מתכוון להיכנס פנימה.

<יגאל מאור: אם הוא לא עושה את זה, הוא עובר עבירה.

יעקב פרי: אין פה הוראה שאתה יכול אחר כך להעניש אותו, אני חושב.

<מרב תורג'מן: פסקה (1).

<נפתלי וייס: אנחנו לא מדברים רק על משט.

<נפתלי וייס: אנחנו מדברים אינדיבידואלית.

<נפתלי וייס: הם באים 24 שעות, חושך.

<נפתלי וייס: אתה לא יודע מי בא, מי חוזר.

<נפתלי וייס: אי-אפשר להפיל עלינו אחריות כזו כשמדובר ב-400 כלי שיט.

יעקב פרי: הבינותי.

יעקב פרי: מה שקורה בוועדת הכלכלה בדרך כלל – שכולם מקבלים זכות דיבור, אבל ברשות.

יעקב פרי: כן.

<בילי בירון: מעבר לכל הדברים שדיברנו, התקנות האלה הן חלק מפקודת הנמלים, ועבירה על הוראות שלהן זו עבירה פלילית, ככל שחלילה נידרש לשם, ותותקן התקנה ולא יצייתו להוראותיה.

יעקב פרי: אנחנו מבינים פה בשורה הזאת, שכל מפרשית שרוצה לצאת ב-21:30 בלילה לשיט רומנטי על יד נמל חיפה, אמורה, לפי התקנות, לדווח למגדל התצפית, ולקבל אישור והוראות וכיוצא בזה.

יעקב פרי: אתה אומר שבפועל זה לא נעשה.

<נפתלי וייס: לא רק שלא נעשה; התצפית לא בנויה לכזה עומס.

<נפתלי וייס: הם עובדים עם האוניות הגדולות, עם חיל הים.

<נפתלי וייס: יש שם עומס אדיר.

<נפתלי וייס: גם אי-אפשר להתעסק עכשיו עם יאכטות.

<נפתלי וייס: צריך למצוא פתרון לזה.

יעקב פרי: בבקשה.

<מרב תורג'מן: האם התצפית ערוכה לקבל כל כך הרבה בקשות לאישורים וגם לאשר את הדברים אחרי בדיקה?

<דרור וגשל: צריך לומר שלא חייבים לדווח, לפי התקנות; יש שתי אופציות:

<דרור וגשל: אם יש נתיב שפורסם בהודעה לימאים, הוא רק צריך להישאר בנתיב – לא צריך לדווח לאף אחד.

יעקב פרי: בבקשה.

<אפריים גלסברג: באופן מעשי רוב הסירות שם, במעגן הספורטיבי, הן סירות קטנות, של מתחת ל-7 מטר.

<אפריים גלסברג: אין עליהן שום מרות משמעתית.

<אפריים גלסברג: היה בעבר, וזה בוטל.

<אפריים גלסברג: בית הדין המשמעתי לימאים, היתה החלטה של בית המשפט, שאין להם סמכות על משיטי יאכטות.

<אפריים גלסברג: מדובר בירקן שיוצא בלילה החוצה.

<אפריים גלסברג: אלה לא אנשים מקצועיים.

<אפריים גלסברג: יש פה בעיה.

<אפריים גלסברג: אני לא מכיר נמל אחד בעולם שיאכטונר יוצא לשיט רומנטי, ומבקש אישור.

<יגאל מאור: אני רוצה לחזק את דברי דרור.

<יגאל מאור: תסתכלו בתקנה 3(א), החדשה.

<יגאל מאור: הוא לא צריך לבקש אישור מהתצפית.

<יגאל מאור: מספיק שהוא יוצא בנתיב שפרסמנו ותלו לו במועדון, ואמרו לו: אתה יוצא מהנמל, נוסע בנתיב מסוים – אתה לא צריך לדבר עם התצפית.

<יגאל מאור: יש פה שתי אפשרויות: אם נוסע בנתיב שניתן לו, כתוב:

<יגאל מאור: מפליג בנתיב ובתחום המיועד...

<יגאל מאור: שפורסם בהודעות.

<יגאל מאור: ..

<יגאל מאור: באתר האינטרנט - הוא לא צריך לדבר עם אף אחד.

<יגאל מאור: אם הוא מחליט שהוא משנה נתיב, אז הוא צריך לבקש אישור ולהודיע לתצפית.

<יגאל מאור: למה לבוא לתצפית ולהעמיס עליה?

<יגאל מאור: כולם מחויבים לנסוע בכביש.

יעקב פרי: בבקשה.

<בילי בירון: רק תיקון קטן – חוק הספנות ימאים תוקן כך שהדין המשמעתי כן חל על כל המשיטים.

<אפריים גלסברג: כמה תקיים נפתחו?

יעקב פרי: זה לא משנה.

יעקב פרי: אנחנו לא עושים פה ועדות חקירה.

יעקב פרי: אנחנו בודקים, אם יש הכלים.

יעקב פרי: השתמשו בהם או לא – זה סיפור אחר.

יעקב פרי: בבקשה.

<נפתלי וייס: צריך לשבת על זה.

<נפתלי וייס: זה לא מעשי.

<נפתלי וייס: מפרשית נסחפת עם הרוח, יוצאת מהמסלול שנקבע, האזור הוא צפוף ביותר היום, בונים את נמל המפרץ.

<נפתלי וייס: מדובר על המון כלי שיט באזור צר מאוד.

<נפתלי וייס: פתח הנמל החדש הוא 300 מטר רוחב בסך הכוך.

<נפתלי וייס: קחו בחשבון אוניה עם גוררות – עניין של כמעט 400 מטר, עם גוררות של כל אחת 30 מטר, שקשורות אליה, שמתמרנת שם.

<נפתלי וייס: איפה חיל הים, צפוף מאוד.

<נפתלי וייס: לא יכול להיות מצב לסמוך עליהם שילכו על נתיב שלהם.

<נפתלי וייס: לפעמים גם אם הם רוצים, הם לא מסוגלים בנתיב שלהם.

יעקב פרי: אני מבין שאישור התקנות האלה בסופו של דבר מחייב, לפי הצעת רב חובל וייס, לשבת על סוגיה שהן לא מכסות אותה פה, לטעמו לפחות.

יעקב פרי: אני מציע שנאשר את הקיים, אבל נרשום לפרוטוקול, שאתם מתיישבים עם נמל חיפה או עם נמלים שיש בהם בעיה דומה, ומנסים לפתור את הבעיה, אם ניתן לעשות כן.

יעקב פרי: אנחנו בוועדת הכלכלה לא נמציא לכם המצאות פה.

יעקב פרי: זו שאלה מקצועית גרידא.

יעקב פרי: השאלה הגדולה שאני צריך לשאול את עצמי עכשיו, זה אם אישור התקנות האלה, סותר או מפריע.

יעקב פרי: לטעמי, לא.

יעקב פרי: צריך תוספת או הבהרה או הורדה או דברים כאלה.

יעקב פרי: תעשו את זה מבחינה מקצועית.

יעקב פרי: נמשיך, אבל אני מבקש בכל מקרה, שזו לא תהיה רק אמירה של הוועדה, אלא שבאמת תשבו עם הגורמים המתאימים ונסו למצוא פתרון.

<מרב תורג'מן: יש פה סמכות כללית לגבי התקנה הזו, לפטור מהחובה, כפי שיש סמכות לגבי נתב?

<מרב תורג'מן: כי פה אני לא רואה.

<מרב תורג'מן: אולי סמכות כללית של רב חובל הנמל לפטור?

<בילי בירון: לא.

יעקב פרי: אני מבין את החשש של רב חובל חיפה, שמהתקנות האלה מוטלת על המנגנון שלך אחריות שאתה אומר:

יעקב פרי: בפועל אני לא יכול לעמוד בה ולא עומד בה.

יעקב פרי: את זה צריך לפתור, ברור.

יעקב פרי: בבקשה.

<בילי בירון: (2) לא יאשר אחראי המשט את עריכת המשט אלא אם כן הודיע מראש לתצפית על הכוונה לערוך את המשט וקיבל אישורה לכך בכתב, לרבות לענין נתיב, מועד, מהירות ההפלגה ועזרי ניווט ותקשורת נדרשים; (3) לפני הפלגת המשט יוודא אחראי המשט כי כל משתתפי המשט מכירים את הוראות התצפית כאמור בתקנת משנה (א) ; (4) במהלך המשט ישמור אחראי המשט על ערוץ תקשורת רציפה פתוח בינו לבין התצפית; אין באמור כדי לגרוע מסמכות התצפית ליתן הוראות לכלי שיט מסוים.

יעקב פרי: בבקשה.

<נפתלי וייס: אני מבקש, לסעיף נושא המשט – אני מבקש דיון מוקדם במשרדו של רב חובל הנמל על תכנון המשט.

<נפתלי וייס: משם זה יזרום בסדר.

<נפתלי וייס: הכוונה היא לא שאנחנו במשט הולכים ואלה ההוראות, אלא אני מבקש שיבואו למשרד שלי, נשב, יגידו מה הם רוצים לעשות, נעשה את הנוהל כמו שצריך.

<נפתלי וייס: אני אודיע לשאר הגורמים שלי שיש משט – כך וכך.

<נפתלי וייס: תכנון מוקדם – לא פתאום בשטח.

יעקב פרי: כן.

<בילי בירון: אדוני, אני חושבת שזה יכול להיפתר בנהלים פנימיים שבין רב חובל הנמל לעובדי התצפית, מי שלפי הצעת התקנות, אמורים להיות כפופים לו.

יעקב פרי: זו תשובה מתאימה לוועדת הכלכלה, אבל בשטח, ברגע שלא תהיה חובה, אני לא רואה את עורכי המשט, מתנדבים לעשות זאת.

יעקב פרי: הבנת את הכוונה שלי?

<בילי בירון: כן.

<יגאל מאור: לגבי מה שהעלה רב חובל וייס, אני מפנה את כולם לסעיף ג(2).

יעקב פרי: אתה אומר שרב חובל יקבל בקשה למשט, יגיד: עד שאתם לא יושבים אתי, אני לא מאשר לכם.

<יגאל מאור: זה אומר בסעיף (2), שרב חובל הנמל, שהוא בעצם האחראי על התצפית- - -

יעקב פרי: הוא צודק – אתה יכול לא לתת להם אישור עד שהם לא יושבים אתך, או לתת להם אישור.

<נפתלי וייס: זה לא כך נעשה בשטח.

<נפתלי וייס: במקום המילה תצפית, צריך להיות רב חובל נמל.

<נפתלי וייס: תצפית הם ת"פ שלי.

<נפתלי וייס: אני אומר להם מה עומד לקרות.

<מרב תורג'מן: יש לך סמכות על התצפית.

יעקב פרי: אתה רוצה שיהיה כתוב במקום תצפית, רב חובל הנמל.

<נפתלי וייס: כן.

יעקב פרי: יש לכם הערות?

יעקב פרי: לי אין בעיה עם זה.

יעקב פרי: אתה אחראי על התצפית?

<יגאל מאור: רצינו לתת את הכלי הזה.

<יגאל מאור: רוצה לקחת?

<יגאל מאור: אדרבא.

יעקב פרי: ברגע שיש מישהו שרוצה לקחת על עצמו סמכות ואחריות, תנו לו.

יעקב פרי: אז נשנה, ברשותכם, במקום תצפית – רב חובל הנמל, בפסקת משנה (2).

יעקב פרי: אין בעיה.

<שמעון מלכא: איך זה יתבצע בפועל?

<שמעון מלכא: אני שמעון מלכא, מחברת נמלי ישראל.

יעקב פרי: מדובר על משט; לא על יציאה של יאכטה אחת.

יעקב פרי: מדובר על משט שמתכננים אותו בדרך כלל מראש, שזה כמה סירות יחד.

יעקב פרי: מה שקרוי בשפה הימאית פלוטילה.

יעקב פרי: אני חושב שזה מכסה חלק מהעניין.

יעקב פרי: בבקשה.

<בילי בירון: יש לי שאלה לגבי המשך תקנה (2) – אלא אם כן הודיע מראש – אמרנו שבמקום התצפית יהיה לרב חובל הנמל, על הכוונה לערוך את המשט, ואת כל האישורים שפירטנו כאן – נתיב, מועד, מהירות ההפלגה ועזרי ניווט, מי ייתן לו – התצפית או רב החובל?

<בילי בירון: אני שואלת לגבי המשך שינוי התקנה.

<נפתלי וייס: כל זה יעלה בפגישה במשרד שלי.

<מרב תורג'מן: וקיבל את אישור רב החובל.

יעקב פרי: יש לכם פה מקרה נדיר, שלא קורה הרבה בוועדות, שאדם אומר: שימו הכול על הכתפיים שלי.

יעקב פרי: תנו לו.

יעקב פרי: אחר כך הוא יחליט מי עושה את זה, איך עושה את זה.

יעקב פרי: לי זה נראה הגיוני.

יעקב פרי: אם אתם חושבים שצריך תיקון או משהו – לכן אנחנו כאן.

יעקב פרי: אין בעיה.

<מרב תורג'מן: אם כך, אלא אם כן הודיע מראש לרב חובל הנמל על הכוונה לערוך את המשט, וקיבל את אישורו לכך בכתב, לרבות?

יעקב פרי: מדברים רק על משט.

יעקב פרי: לא על סירה בודדה שיוצאת ויש לה הנתיב, אינטרנט וכו'.

יעקב פרי: בבקשה.

<שמעון מלכא: זה רק לחיפה, נכון?

<יגאל מאור: לא.

<יגאל מאור: כל הנמלים.

<מרב תורג'מן: אדוני, אני מפנה אותך להגדרה משט – מוגדר כהפלגה מאורגנת של קבוצת כלי שיט.

יעקב פרי: כי זה גם יותר קל לתכנן מראש.

יעקב פרי: זה לא אומר שב-20:30 יצאת עם הגברת לשיט תענוגות, אלא אתה צריך לתכנן את זה – בדרך כלל עם אנשים נוספים, וכמה ימים מראש, לעתים יותר מכך.

יעקב פרי: נמשיך לקרוא.

<בילי בירון: (ד) רב חובל הנמל יורה על מהירות השיט המרבית לכלי שיט קטן בתחום הימי ורשאי הוא להורות על מהירויות שונות לפי סוגים שונים של כלי שיט; מהירות השיט כאמור תפורסם בלוחות המודעות של הנמל, באתר האינטרנט של התאגיד שהוסמך לנהל את התעבורה הימית, בהודעות לימאים ובאתר האינטרנט של משרד התחבורה; לא ישיט אדם כלי שיט קטן במהירות העולה על המהירות שהותרה כאמור, ובכל מקרה ישיט את כלי השיט במהירות המאפשרת שליטה מלאה בתמרון כלי השיט ומבלי ליצור גלים.

<בילי בירון: (ה) בתחום הימי חייב כלי שיט קטן בפינוי דרך לכלי שיט שאינו כלי שיט קטן, בעת הפלגתו.

יעקב פרי: הערות?

יעקב פרי: בבקשה.

<אבי לוי: אבי לוי, יו"ר האיגוד הארצי לקציני ים.

<אבי לוי: המילה מבלי ליצור גלים – זה אמורפי.

<אבי לוי: יש גל עשרה מטרים, שני מטרים, ארבעה מטרים.

יעקב פרי: הרי כל פעם שנוסעת ספינה, היא מקפיצה את כל כלי השיט.

יעקב פרי: אם נסיר את המילים: מבלי ליצור גלים, תהיה בעיה?

<יגאל מאור: התוספת היתה לא שלנו אלא של בעלי עניין אחרים מהנמלים.

<יגאל מאור: רבי חובלים, אנשים שמתעסקים בזה, באו ודיברו על העובדה שיש כלי שיט שבמהלך נסיעתם, במיוחד ליד רציפים, יוצרים גלים ברמה שעשויה אפילו לפגוע בכלי שיט ברציפים.

<אבי לוי: אבל אם הגבלת את המהירות, ממנה יוצא הגל.

יעקב פרי: אני ימאי קטן, אבל המילים מבלי ליצור גלים- - -

<יגאל מאור: מבחינתנו, אפשר להוריד.

יעקב פרי: הורדנו.

יעקב פרי: בבקשה.

<בילי בירון: אני מבקשת לתקן את תקנת משנה (ה) בעקבות התיקון שאדוני הורה עליו קודם על ההפרדה בין כלי שיט קטן לכלי שיט נמלי, כך שייכתב: בתחום הימי חייבים כלי שיט קטן וכלי שיט נמלי.

יעקב פרי: אין בעיה.

יעקב פרי: הגיוני לגמרי.

<יגאל מאור: לומר כלי שיט נמלי זה קצת בעייתי פה, כי כלי שיט נמלי יכול להיות בגודל של אוניה.

<יגאל מאור: ההגדרה פה לומר שכלי שיט נמלי גדול מאוד שצריך לפנות דרך לכלי שיט קטן- - -

יעקב פרי: יש לו קייס, כי מה שאת כותבת בתקנה זה שכלי שיט קטן חייב לפנות לכלי שיט גדול, אז אם הנמלי הוא גדול מהקטן, הקטן יפנה לו את הדרך.

<בילי בירון: אז אולי כדי לדייק את זה נכתוב, שכלי שיט קטן וכלי שיט נמלי שאורכו עד 24 מטר.

יעקב פרי: בסדר.

יעקב פרי: אין בעיה.

יעקב פרי: מצביעים.

יעקב פרי: הצבעה בעד הסעיף – פה אחד סעיף 3 אושר.

יעקב פרי: התקנה מאושרת לרבות התיקונים.

יעקב פרי: אנחנו יכולים לרוץ ל-5 שזה 4.

<בילי בירון: תחנת הנתב.

<בילי בירון: רב חובל הנמל, באישור הממונה על הנמלים, יורה על מיקום תחנת הנתב והוא יפורסם בהודעות לימאים, באתר האינטרנט של הרשות, ובמפות הימיות הנוגעת בדבר.

יעקב פרי: בבקשה.

<צבי ניקסון: נמל אשקלון אינו נמל של רשות ספנות הנמלים, וגם לפי חוק התשתיות להולכה ולאחסון של נפט על-ידי גורם מפעיל, התשע"ז-2017, שזה חוק חדש, שדן במעמד חובת קצא"א אחרי תום הזיכיון שלה, גם רציף הנפט באילת אינו כפוף לחוק רשות הנמלים למעט סעיפים ספציפיים שם.

<צבי ניקסון: לכן כאן ההוראה לפרסם באתר הרשות, נראית לנו לא מתאימה.

יעקב פרי: תוכלו להוסיף למעט אשקלון?

יעקב פרי: אם זה לא חל עליכם, אתם לא צריכים לפרסם.

<יגאל מאור: תחנת הנתב זה משהו שמפורסם במפות הבין-לאומיות ומופצת בכל העולם.

<יגאל מאור: במקרה הזה אתר האינטרנט של הרשות משמש בתור לוח מודעות ולא כלוח סטטוטורי.

יעקב פרי: כלומר העובדה שנמל אשקלון, לפי דברי עו"ד ניקסון, אינו תחת רשות הנמלים, אינו סותר את העובדה שאפשר להשאיר את זה.

יעקב פרי: אוקיי.

יעקב פרי: אותי זה משכנע.

יעקב פרי: אני יודע שאותך זה קצת פחות, אבל תוכלו לחיות עם זה.

יעקב פרי: הצבעה בעד הסעיף – פה אחד סעיף 4 אושר.

יעקב פרי: אישרנו את סעיף 4, שמצוין פה 5.

יעקב פרי: הלאה.

<בילי בירון: תיאום תחילת הניתוב וסופו.

<בילי בירון: (א) הניתוב יתחיל לאחר שהנתב עלה על כלי השיט המיועד לניתוב (בתקנה זו – כלי השיט), הגיע לגשר הפיקוד וקיבל את הסכמת הקברניט לביצוע הניתוב, ולאחר החלפת מידע הדדית בין הנתב לקברניט כמפורט להלן: (1) הקברניט ימסור לנתב מידע מלא בדבר מצבו הטכני של כלי השיט ובכלל זה מצב המכונות, מכשירי הניווט ומערכת ההיגוי, בדבר כשירות צוות כלי השיט, וכן ימסור את נתוני התמרון של כלי השיט; (2) הנתב ימסור לקברניט מידע מלא בדבר מזג האוויר, מכשולי ניווט בקרבת כלי השיט או בנתיב הפלגתו בתחום הנמל, בדבר המערך המסייע בניתוב, ובדבר שפת הדיבור בגשר ובתקשורת עם גורמים מחוץ לכלי השיט במהלך הניתוב.

<בילי בירון: (ב) הנתב יתאם את סיום הניתוב עם הקברניט.

יעקב פרי: יש בעיה?

יעקב פרי: הצבעה בעד הסעיף – פה אחד סעיף 5 אושר.

יעקב פרי: אושר.

<בילי בירון: 7.

<בילי בירון: ניתוב בכניסת כלי שיט לנמל.

<בילי בירון: בהפלגת כלי שיט משטחי העגינה לרציף שהוקצה לו - (1) הנתב יעלה על כלי שיט ויחל בביצוע הניתוב כאשר כלי השיט נמצא במיקום תחנת הנתב, ואולם נתב רשאי לעלות לכלי השיט ולהתחיל את הניתוב עוד בטרם הגיע כלי השיט לתחנת הנתב; (2) הנתב יסיים את הניתוב וירד מכלי השיט לאחר שכלי השיט קשור בבטחה לרציף.

יעקב פרי: שאלה להשכלה - נתב צריך להיות רב חובל, תמיד?

<בילי בירון: כן.

יעקב פרי: 7, הערות?

יעקב פרי: הצבעה בעד הסעיף – פה אחד סעיף 6 אושר.

יעקב פרי: אישרנו את 7, ועוברים ל-8, שיהיה 7.

<מרב תורג'מן: להפנות את תשומת הלב – אמנם אישרת את התקנה הזאת, אבל ברור שאין כאן שיקול דעת לקברניט לא לאפשר את העלייה של הנתב לאוניה.

<מרב תורג'מן: זה סמכות שלו להחליט מתי הוא לא עולה לכלי השיט.

יעקב פרי: ודאי.

<יגאל מאור: אם הוא לא מאשר את עלייתו, הוא פשוט לא ממשיך בתנועה – נשאר באותו נמל.

יעקב פרי: כלומר לך כרב חובל של נמל חיפה, אין אפשרות לא לאשר עליית נתב על אוניה שנכנסת לנמל.

<נפתלי וייס: זה חלק מהשירותים שצריך לתת לה, אם היא מיועדת להיכנס לנמל לאחד הרציפים.

יעקב פרי: אבל לא יעלה על הדעת שלא יעלה נתב על אוניה שתיכנס, אלא אם כן- - -

<אבי לוי: אסור לרב חובל להיכנס אם אין נתב.

יעקב פרי: אוקיי.

יעקב פרי: 7 שהוא 8.

יעקב פרי: הלאה.

<בילי בירון: ניתוב בכניסת כלי שיט לנמל.

<בילי בירון: בהפלגת כלי שיט מרציף בנמל אל הים הפתוח - (1) הנתב יעלה על כלי שיט ויחל את הניתוב בעוד כלי השיט קשור בבטחה לרציף; (2) הנתב לא יסיים את הניתוב ולא ירד מכלי השיט אלא אם כן התקיימו כל אלה: (א) כלי השיט נמצא במרחק 1/2 מייל ימי לפחות מעבר לשובר הגלים הראשי של הנמל, ואם לא קיים בנמל שובר גלים ראשי – כאשר חרטום כלי השיט פונה לכיוון הפלגתו; (ב) הנתב שוכנע כי אין כל מכשול לניווט בקרבת כלי השיט.

יעקב פרי: כן.

<נפתלי וייס: נוסיף את נושא מזג האוויר – אם מזג האוויר קשה בחוץ ומסכן את הנתב, הוא רשאי לרדת מתחת לשובר הגלים, שתאפשר לרדת בבטחה, זה מצב בלתי-אפשרי.

<מרב תורג'מן: זה שיקול הדעת בבטחה.

יעקב פרי: לא נכניס את זה.

יעקב פרי: יש דברים שקוראים בתקנות שאלות קיטבג.

יעקב פרי: זו הפרוצדורה.

יעקב פרי: אני לא חושב שצריך להכניס פה את זה.

<יגאל מאור: יש התייחסות, זה עלה בהמשך.

<יגאל מאור: הצבעה בעד הסעיף – פה אחד סעיף 7 אושר.

יעקב פרי: מאשרים את הסעיף.

יעקב פרי: שמענו את ההערה.

יעקב פרי: היא נרשמה בפרוטוקול, ואני מקווה שהנתבים יירדו במקום ובמועד ובזמן.

<אבי לוי: הם הטובים בעולם.

יעקב פרי: אין לי ספק.

<בילי בירון: 9.

<בילי בירון: ניתוב.

<בילי בירון: במעבר כלי שיט מרציף לרציף בתחום הימי יחולו הוראות תקנות 7(2) ו- 8 (1).

<בילי בירון: אני קוראת את מה שכתוב בתקנות, אבל כשעושים התאמה בסוף הדיון, צריך גם את התקנות פה להתאים.

<בילי בירון: זה אמור להיות 7.

יעקב פרי: אין בעיה.

יעקב פרי: אפשר לאשר את זה, בתיקונים המתחייבים.

יעקב פרי: הצבעה בעד הסעיף – פה אחד סעיף 8 אושר.

<בילי בירון: 10.

<בילי בירון: איסור על ביצוע ניתוב בניגוד לתקנות.

<בילי בירון: (א) לא יחל נתב בניתוב ולא יסיים אותו אלא לפי תקנות 6 עד 9.

<בילי בירון: גם פה נתקן, אדוני.

יעקב פרי: כן.

<בילי בירון: (ב) על אף האמור בתקנת משנה (א), נתב רשאי להפעיל שיקול דעת לגבי מקום או מצב תחילת הניתוב או סיומו ולחרוג מהוראות תקנות 7 עד 9 לעניינים אלה ומכל הוראה שנתנה תצפית הנמל, משיקולי בטיחות השיט; חריגה כאמור ותמצית נימוקיה ידווחו לתצפית הנמל בהקדם האפשרי ויתועדו ביומן התצפית.

יעקב פרי: בסדר גמור.

יעקב פרי: הלאה.

<בילי בירון: 11.

<בילי בירון: סמכות נתב כלפי המשתתפים בניתוב.

<בילי בירון: מרגע תחילת הניתוב עד סופו, הנתב הוא הסמכות המכרעת כלפי עובדי התאגיד שהוסמך לפי החוק לנהל את התעבורה הימית בנמל, שמשתתפים באופן פעיל בניתוב ולגבי נמל חדרה – כלפי כל המשתתפים באופן פעיל בניתוב גם אם אינם עובדי משרד התחבורה וכן, כלפי כלי שיט אחרים המשתתפים בניתוב או נותנים שירותים לנתב או לכלי השיט שבניתוב, ועליהם להישמע להוראותיו;

יעקב פרי: אני מבין שנמל חדרה הוא נמל פחם.

יעקב פרי: הוא חריג.

<בילי בירון: כן.

<בילי בירון: הוא חריג במובן הזה שהיום הוא מנוהל על-ידי משרד התחבורה.

<בילי בירון: יש כלי שיט שנותנים את השירות, שהעובדים שלהם הם לא עובדי- - -

יעקב פרי: למה אין חריגה, למשל, על נמל אשקלון, שלפי דברי עו"ד ניקסון- - -

<יגאל מאור: בנמל חדרה יש מצב מאוד ספציפי, שיש קבוצת הנתבים והנהלת הנמל, שהם עובדי משרד התחבורה, וכל נושא הגרירה ושאר התפעול נמצא במיקור חוץ.

<יגאל מאור: בנמל אשקלון כולם עובדי קצא"א.

<יגאל מאור: ברשותך, הייתי רוצה להוסיף סעיף, בדיוק לגבי הנקודה של נמל חדרה או דברים אחרים, ולהוסיף את המשפט בסעיף 11, אחרי: שמשתתפים באופן פעיל בניתוב, להוסיף: או משתתפים אחרים שיוסמכו לכך.

<יגאל מאור: הכונה בהסמכה – הסמכה של מדינת ישראל, שמסמיכה אותם להשתתף בזה.

יעקב פרי: יש התנגדות?

<אבי לוי: יש לי הערה.

<אבי לוי: אני חושב שהוא הסמכות הבלעדית לגבי כל המשתתפים בניתוב - אל"ף, ברור שאנחנו מסכימים לזה, אבל הניתוב הוא לא המילה המתאימה.

<אבי לוי: המשתתפים בתמרון צריך להיות, כי הוא על האוניה, ואותה הוא מנתב, אבל כל השאר זה בתמרון.

<יגאל מאור: הניתוב מבחינתנו זו פעולה שכוללת את כל התהליך.

יעקב פרי: אם אתם מסכימים, נסתפק בכך.

יעקב פרי: בתיקון שהציע רב חובל מאור לסעיף 11, או שיוסמכו לכך: כלפי כלי שיט אחרים, שתי השורות האחרונות: המשתתפים בניתוב או משתתפים אחרים שיוסמכו לכך – מוסיפים.

<דרור וגשל: רק שנבין את התוספת - למה הם צריכים להיות מוסמכים?

<יגאל מאור: לפעול בנמל בתעבורה הימית.

<יגאל מאור: לא יכול רב חובל הנמל או בעל הנמל או מפעיל הנמל להחליט שהוא מביא אנשים סתם.

<יגאל מאור: אם הם רוצים להכניס גורמים נוספים לעבודה בתעבורה הימית, הם חייבים להיות מוסמכים על-ידי מדינת ישראל.

<דרור וגשל: אבל זאת הוראה אחרת.

<דרור וגשל: פה אנחנו מדברים על כך שכל מי שמשתתף באופן פעיל בניתוב, הוסמך לא הוסמך – לא משנה לנו- - -

<יגאל מאור: לא הוסמך בתפקידו; הוסמך להשתתף.

<דרור וגשל: הוא כפוף.

<דרור וגשל: לא משנה אם הוסמך או לא הוסמך.

<דרור וגשל: ההוראה היא מספיק כללית בשביל לכלול כל מי שמשתתף בניתוב.

<יגאל מאור: אני חושב שזה נותן הגדרה מאוד טובה, כי זה מכסה גם כלי שיט, גם בעלי תפקידים.

<יגאל מאור: הייתי מבקש שתשאירו את זה כך.

<מרב תורג'מן: אני יכולה להבין מה הוא אומר.

<מרב תורג'מן: אין לי בעיה להוסיף את זה, אבל אם זה מיותר – לא יודעת.

יעקב פרי: עדיף מיותר על שלא יהיה.

יעקב פרי: בתיקון אתם הגעתם לידי הבנה, משרדי המשפטים והתחבורה?

<יגאל מאור: משרד התחבורה נח אחורה; כרגע משרדי האוצר והמשפטים.

יעקב פרי: אני רוצה לרוץ כדי לנסות לסכם לכם את זה.

יעקב פרי: המסקנה?

<יגאל מאור: או משתתפים אחרים שהוסמכו לכך.

<יגאל מאור: הצבעה בעד הסעיפים – פה אחד סעיפים 9 ו-10 אושרו.

יעקב פרי: אז הצבענו על 10 ו-11, 11 בשינוי שהוקרא זה עתה.

יעקב פרי: עוברים לפרק ג' – רב חובל הנמל ותצפית הנמל.

<בילי בירון: 12.

<בילי בירון: תפקידי רב חובל הנמל.

<בילי בירון: (א) רב חובל הנמל אחראי לניהול התעבורה הימית בתחום הימי, באמצעות תצפית הנמל והנתבים, ולהוראה על נוהלי עבודת תצפית הנמל ונוהלי הניתוב.

<בילי בירון: (ב) רב חובל הנמל מוסמך – (1) להתערב בהוראות שנתנה תצפית הנמל לנתב או לכלי שיט במסגרת תפקידיה כמפורט בתקנה 13; התערבות כאמור תתועד ביומן התצפית; (2) להנחות את הנתבים לגבי החלפת מידע הדדית בין הנתב לקברניט לפני ביצוע הניתוב, כאמור בתקנה 6(א); (3) על אף האמור בתקנה 72 לתקנות הנמלים (בטיחות השיט) - להתיר, בתנאים או בלעדיהם, פעילויות בתחום הימי כגון צלילה ועבודות ימיות, למעט דיג; לא יצלול אדם בתחום הימי ולא יבצע בו עבודות ימיות ללא היתר מרב חובל הנמל; (4) לערוך תחקיר מקצועי בנוגע לאירוע שהתרחש בתחום הימי, שהיה בו כדי לסכן חיי אדם, את בטיחות השיט או את מתקני הנמל.

<בילי בירון: (ג) לא ימלא אדם תפקיד של רב חובל נמל אלא אם כן הוא בעל הסמכה של רב חובל לאניית צי סוחר לפי תקנות הימאים ושירת כרב חובל של אניית צי סוחר 24 חודשים לפחות.

<בילי בירון: כאן אנחנו רוצים לעשות שני תיקונים כלים: לשרת בפועל כרב חובל של אוניית צי סוחר, 24 חודשים מצטברים לפחות.

יעקב פרי: כלומר אתם מוסיפים בפועל ומצטבר לסעיף קטן (ג).

יעקב פרי: יש בעיה עם זה?

<אבי לוי: אני חושב שמעלים את הרמה וזה רצוי.

יעקב פרי: אם אין התנגדויות, אפשר לרוץ.

<צבי ניקסון: יש לנו בעיה עם ההערה הזאת – אדון מישל לא עומד בתנאי הזה.

<מישל סולטן: המבנה הארגוני בקצא"א קצת שונה מנמלים אחרים, על כך שרב חובל הנמל לא אחראי על נושא הצלילה.

<מישל סולטן: מי שנותן אישור לצלילה הוא מנהל מחלקת ים.

<מישל סולטן: זו פוזיציה אחרת.

<יגאל מאור: אני חושב שזה לא סותר.

<יגאל מאור: הוא נותן את האישור, ובנוסף לזה, לדעתי, חשוב שרב חובל הנמל יהיה מעורב וידע שזה קורה.

יעקב פרי: לפי התקנה פה, הוא מוסמך להתיר בתנאים או בלעדיהם גם פעילויות, כולל צלילה, כך זה כתוב, והוא אומר שזה לא סמכותו של רב חובל נתב.

<דרור וגשל: זה כי המבנה הארגוני בקצא"א הטיל את זה על אדם אחר.

<דרור וגשל: החוק קובע שהוא זה שצריך לאשר את זה.

<דרור וגשל: הוא יכול להיעזר- - -

יעקב פרי: הבנתי.

יעקב פרי: בבקשה.

<צבי ניקסון: מבחינה טכנית, מה שקורה בקצא"א, כל מכלית שמגיעה, יש צוללנים שצריכים לרדת לקרקעית הים, להביא את הצנרת לאוניה.

<צבי ניקסון: למעשה יש מחלקה שלמה שאין בנמלים אחרים.

<צבי ניקסון: לכן הפעילות הזאת של מחלקת הים היא משמעותית.

יעקב פרי: השאלה, אם התקנה הזאת סותרת את מה שאתם עושים היום בפועל.

יעקב פרי: האם כתוצאה מהתקנה הזאת מחר לא תוכלו לעשות את זה?

<מישל סולטן: כפי שהסברתי, המבנה הארגוני אצלנו בקצא"א קצת שונה.

<צבי ניקסון: מה ההצעה לשינוי פה?

יעקב פרי: זה משרד התחבורה יסביר לך.

יעקב פרי: אני שואל, אם מאשרים את התקנה ככתבה וכלשונה, האם מחר קצ"א צריכה התארגנות אחרת או סמכויות אחרות?

<צבי ניקסון: לא.

יעקב פרי: אז אני לא חושב שצריכה להיות בעיה.

יעקב פרי: אמרתם את הדברים לפרוטוקול.

יעקב פרי: תמשיכו לצלול.

יעקב פרי: בבקשה.

<יגאל מאור: אני רוצה להעיר לעו"ד ניקסון, שבדיוק את אותה פעילות שעושים בנמל אשקלון, עושים גם בנמל חיפה וגם במקשרים באשדוד.

<צבי ניקסון: וגם בכל אוניה.

<יגאל מאור: במקשרים באשדוד זה גם בכל אוניה, אבל מה שהעיר מישל זה שסך הכול הוא יצטרך לקבל עוד היתר מרב חובל הנמל.

<יגאל מאור: אני חושב שחשוב מאוד, שרב חובל הנמל גם יהיה מודע לכך שאצלו צוללים כרגע.

<יגאל מאור: יכול להיות שהוא לא אוטוריטה שמאשרת.

יעקב פרי: אני חושב שאין בזה בעיה, לעניות הבנתי.

יעקב פרי: הצבעה בעד הסעיף – פה אחד סעיף 11 אושר.

יעקב פרי: מאשרים תקנה 12, כולל התיקון מצטברים, בפועל.

<בילי בירון: 13.

<בילי בירון: תפקידי תצפית הנמל.

<בילי בירון: תצפית הנמל תנהל את התעבורה הימית בתחום הימי, בכפוף להוראות רב חובל הנמל, ובכלל זה יהיו תפקידיה: (1) להורות לכלי שיט על מקום העגינה בשטחי העגינה שבו יעגון עד להפלגתו לרציף; (2) להורות לכלי שיט להמתין באזור ההמתנה עד לתחילת ניתובו; (3) להורות לכלי שיט על המועד שעליו להפליג בו לתחנת הנתב; (4) לאשר הפלגתו של כלי שיט קטן וכלי שיט נמלי בתחום הימי בכפוף להוראות תקנה 4, או לתת לו הוראות באשר להפלגתו כאמור; (5) לתאם עם הנתבים את סדר הניתוב של כלי השיט; (6) לקבל מידע שוטף הנוגע לתפקידיה מכל גורם הנוגע בדבר, לרבות מידע הידרוגראפי ומטאורולוגי; ולהעביר לשירות המטאורולוגי מידע כאמור שיתקבל מציוד התצפית כמפורט בפרטים (9) ו- (10) לתוספת.

<בילי בירון: (7) להעביר מידע שוטף לנתבים ולכלי השיט שבתחום הנמל באשר למיקומם ותנועתם של כלי השיט בנמל, מכשולים לניווט בתחום הנמל וכל מידע אחר הנחוץ לשמירת בטיחות השיט וחיי בני אדם בים בתחום הנמל; (8) לדווח לרב חובל הנמל על כל מידע שהתקבל אצלה לפי תקנה 287 א.

<בילי בירון: לתקנות הנמלים.

<בילי בירון: (ב) לא ישיט אדם כלי שיט ולא יבצע פעילות אחרת בתחום הימי בניגוד להוראה שנתנה תצפית הנמל באותו עניין בכפוף לתקנות 11 ו-12(ב)(1).

יעקב פרי: בבקשה.

<נפתלי וייס: הערה כללית.

<נפתלי וייס: יש פה עליית מדרגה של הטלת אחריות על תצפית הנמל.

<נפתלי וייס: צריך לתת את הדעת על ההגנה המשפטית, כאשר הם עושים דבר כזה.

<נפתלי וייס: הם לא ממליצים על נתיב אלא הם אומרים: סע לשם, בוא לפה.

<נפתלי וייס: יש תאונה ימית כתוצאה מזה – הם חשופים לתביעה אישית, כל אחד מהם, מבלי שיש להם הגנה משפטית.

<נפתלי וייס: ברגע שהם נותנים הוראה כהוראה, הם חייבים להיות מכוסים משפטית.

<נפתלי וייס: חייבים לתת את הדעת על זה.

יעקב פרי: יכול להיות שזה עניין מאוד נכון וצודק, אבל הוא לא קשור לכאן; הוא קשור לכלל העסקתם, הביטוחים שיש להם, עד כמה הם מכוסים.

יעקב פרי: זה לא בתקנות האלה.

יעקב פרי: עם כל הכבוד, אם זה לא קיים, אוי ואבוי.

<דרור וגשל: משלמים להם על העבודה שהם עושים.

יעקב פרי: בואו לא נערב מין בשאינו מינו.

יעקב פרי: ההערה שלך צודקת בלי שום קשר ללאם יש או אין תקנות.

יעקב פרי: מי שעובד בתצפית, לצורך העניין, ונותן הנחיות, צריך שיהיה לו ביטוח סיכונים, ואם חלילה קורית תקלה, מישהו צריך לסייע לו, אבל זה לא מעניינן של התקנות האלה, עם כל הכבוד.

יעקב פרי: התקנות האלה הן תקנות הפעלתיות, שגורסות איך משרד התחבורה, רשות הנמלים משפרת את הבטיחות של כלי השיט.

יעקב פרי: איך אחר כך העובדים מבוטחים, לא מבוטחים, מכוסים, לא מכוסים – אופרה אחרת שלא שייכת לתקנות.

יעקב פרי: לכן אנחנו מאשרים את תקנה 13 ישן, 12 חדש.

יעקב פרי: הצבעה בעד הסעיף – פה אחד סעיף 13 אושר.

<בילי בירון: 14.

<בילי בירון: יומן תצפית.

<בילי בירון: (א) לצורך ביצוע תפקידיה תנהל תצפית הנמל יומן שיירשמו בו רשומות, לפחות לגבי עניינים אלה: (1) כל הוראה שנתנה התצפית לכלי שיט או לנתב; (2) כל תחילה או סיום של עגינה, הפלגה וריתוק של כלי שיט בתחום הנמל; (3) מקום וזמן של כל עליה או ירידה של נתב מכלי שיט; (4) כל הוראה שנתן רב חובל הנמל לתצפית; (5) כל מידע שהתקבל מנתב; (6) כל מידע שניתן או התקבל לפי תקנות 10(ב) ו- 13.

יעקב פרי: בבקשה.

<נפתלי וייס: בתצפית יש עומס.

<נפתלי וייס: צריך לבוא ולראות.

<נפתלי וייס: לכן אני מבקש להפחית מהדברים, אלה שמוקלטים במערכות ההקלטה, לא צריך לרשום אותם.

<נפתלי וייס: הדברים שצריך לרשום אותם, להשאיר אותם.

<נפתלי וייס: למשל, הוראות התצפית לכלי השיט או לנתב, כל השיחות האלה מוקלטות על ערוצים 12 ו-14 24 שעות ביממה, ונשמרות לשלושה חודשים.

<נפתלי וייס: סעיף (2) – זה נרשם, אין בעיה עם זה, אבל לא ביומן התצפית.

<נפתלי וייס: יש יומן מקביל שזה נרשם, הדברים שמתבקשים פה להירשם.

<נפתלי וייס: זה בסדר.

<נפתלי וייס: אני רק רוצה שיאשרו את היומן המקביל ליומן התצפית.

<נפתלי וייס: מספר 3 - נרשם.

<נפתלי וייס: כל הוראה שאני נותן להם גם נרשם ביומן התצפית – זה בסדר.

<נפתלי וייס: סעיף (5) –כשהנתב בפועל, זה מוקלט.

<נפתלי וייס: אין בעיה.

יעקב פרי: מה שאומר רב חובל וייס, שתשימו בתקנות הקלטה, זה כמו שרשמו.

יעקב פרי: לא חושב שצריכה להיות בעיה עם זה.

<יגאל מאור: הניסון שלנו מתאונות ימיות קודמות היה שחיפשנו את ההקלטות האלה, ולא הצלחנו להגיע אליהן.

<יגאל מאור: לכן אנחנו בהחלט מקבלים את הפתרון שמציע רב חובל וייס.

<יגאל מאור: לדאבוני, רב חובל וייס ממהר ולא נותן לנו לסיים את התקנה לפני שהוא ישמע את הפתרונות לכך.

<יגאל מאור: לסעיף ב בהמשך לשמע שאפשר להכיר במערכת מקליטה אלקטרונית אחרי שהיא מאושרת ונבדקה ותקינה ומתאימה.

יעקב פרי: אם יש תשובה, מייד תשמע אותה.

יעקב פרי: בבקשה.

<אפריים גלסברג: הבעיה היא בפועל, אחרי זה את ההקלטות למצוא.

<אפריים גלסברג: יש למצוא לזה פתרון.

<אפריים גלסברג: זו תהיה הפרת חובה חקוקה, אם זה לא נשמר.

יעקב פרי: השאלה כמה זמן.

<אפריים גלסברג: בדרך כלל מגיעים חודשיים-שלושה אחרי התאונה לחפש את זה.

יעקב פרי: כלומר אתה אומר, שלפחות שלושה חודשים.

יעקב פרי: זה מה שאר רב חובל וייס, שזה נשמר בכל מקרה.

יעקב פרי: צריך לוודא את זה.

<אפריים גלסברג: צריך שבע שנים, לדעתי.

יעקב פרי: אז צריך ארכיונים לשבע שנים.

<יגאל מאור: גם באוניה, למשל, יש מערכת שמקליטה את זה.

<יגאל מאור: היא בנויה ללופים שנסגרים אחרי 24 שעות.

<יגאל מאור: מה שקורה שיש הנחיות להפעלה, שברגע תאונה לוחצים על כפתור שעוצר כל הקלטה על הלופ הזה.

<יגאל מאור: כרגע זה רישום ידני.

<יגאל מאור: ברגע שתהיה מערכת שמאושרת, ואז נחליט בנוהל פנימי אם היא שומרת שלושה ימים או ארבעה ימים – אין טעם לשמור סרטי הקלטה של כל כך הרבה שנים.

יעקב פרי: מה מסכמים?

<יגאל מאור: אני חושב ששווה לקרוא את (ב).

<בילי בירון: (ב) רשומה ביומן התצפית, תירשם בעט בלתי מחיק במהלך האירוע שהיא נוגעת אליו או מיד לאחריו, בציון זמן מדויק של האירוע ומיקום כלי השיט הנוגע בדבר, ותיחתם ביד מנהל המשמרת או התצפיתן; כל מחיקה, תיקון או שינוי ברשומות יומן התצפית ינומק בכתב וייחתם ביד מנהל המשמרת; הממונה על הנמלים רשאי להכיר בשימוש במערכת אלקטרונית לצורך ניהול יומן תצפית אם הוכחו להנחת דעתו אמינותה, חסינותה מפני התערבות ושינוי, נגישותה , ושמירת רשומותיה.

יעקב פרי: פה זה עונה לך על הרישום, כי הקלטה נחשבת כמו רישום ידני, רק אין לנו פה עדיין הזמן שצריך לשמור את ההקלטה.

יעקב פרי: בואו נקרא הלאה ונחזור לזמן עד סעיף 15.

<נפתלי וייס: עוד דבר - עשינו צעד קדימה בנושא הזה לאור ההערות שהושמעו כאן.

<נפתלי וייס: למעשה כאשר יש חלילה תאונה ימית, אנו מוציאים מייד על דיסק את האירוע.

<נפתלי וייס: זה נשמר כי זה ישנו.

<נפתלי וייס: זה לקח ממה שפה העירו.

יעקב פרי: אוקיי.

יעקב פרי: תקראי את סעיפים (ג) ו-(ד).

<בילי בירון: רב חובל הנמל יפקח על עובדי התצפית כדי למנוע עבירה על תקנה זו.

<בילי בירון: בסיפא של סעיף קטן (ד), ההשמטה של מפקח כלי שיט, שביקשנו להשמיט מתקנה 1, ואז יהיה כתוב:

<בילי בירון: מפקח רשאי בכל עת לבדוק את יומן התצפית ולקבל כל עותק ממנו; מנהל המשמרת והתצפיתן, כמשמעותם בתקנה 15(ב)(1), יציגו את היומן הרשמי למפקח לפי דרישתו.

<בילי בירון: לעניין תקנה זו – מפקח – עובד הרשות שממונה על הנמלים מינה, ולמפקח לצורך הוראות תקנה זו.

יעקב פרי: לי אין בעיה עם זה.

יעקב פרי: יש רק דבר אחד שקצת מפריע לי אחרי ששמעתי פה חלק מההערות – האם לא כדאי בכל זאת לכתוב בתקנות שצריך לשמור מינימום, עד שלושה חודשים, או היו פה שבע שנים.

יעקב פרי: לי אין בעיה שזה יהיה שלושה חודשים או חצי שנה.

<שמעון מלכא: שלושה חודשים זה סביר.

<רונית אדר אזולאי: אולי כדאי גם להוסיף בסיפא, אחרי יציגו את היומן הרשמי למפקח לפי דרישתו – או פלט מהמערכת האלקטרונית.

יעקב פרי: או זה גם ו.

יעקב פרי: אין לי בעיה אם אתם מסכימים.

יעקב פרי: בבקשה.

<יגאל מאור: רק לברר – כתוב: את היומן הרשמי.

<יגאל מאור: מדברים על יומן התצפית.

<יגאל מאור: היומן הרשמי יותר קשור לאוניות ולא קשור לתצפית.

<יגאל מאור: אנחנו בתור אנשי ים, רואים יומן – בשבילנו הכול יומן רשמי.

<יגאל מאור: זה צריך להיות יומן התצפית.

יעקב פרי: בבקשה.

<צבי ניקסון: אדוני, יש לנו בעיה עם ההגדרה של מפקח בסעיף קטן (ד), כי ההגדרה פה – גם לפי מה ששמעתי עכשיו, זה לא מופיע בתקנות – כי בדרך כלל עובד של רשות הספנות והנמלים, כפי שאמרתי, בנמל אשקלון אינו כפוף למפקח של- - -

יעקב פרי: נתנו לזה תשובה.

<מרב תורג'מן: זה בדיוק התיקון.

<בילי בירון: התיקון שהצענו בסיפא של סעיף קטן (ד) הוא כזה: לעניין תקנה זו – מפקח – עובד הרשות שממונה על הנמלים מינה, ולמפקח לצורך הוראות תקנה זו.

<מרב תורג'מן: הממונה על הנמלים ינהג כמפקח מאצלכם.

<בילי בירון: אין בעיה, עובד משרד התחבורה.

יעקב פרי: תקראי בבקשה.

<בילי בירון: מפקח רשאי בכל עת לבדוק את יומן התצפית ולקבל כל עותק ממנו; מנהל המשמרת והתצפיתן, כמשמעותם בתקנה 15(ב)(1), יציגו את היומן הרשמי למפקח לפי דרישתו.

<בילי בירון: לעניין תקנה זו – מפקח – עובד משרד התחבורה והבטיחות בדרכים, שהממונה על הנמלים מינה, ולמפקח לצורך הוראות תקנות אלה.

יעקב פרי: מקובל?

יעקב פרי: טוב.

יעקב פרי: בכל זאת אתם מכניסים את העניין של עד שלושה חודשים או משהו כזה.

<בילי בירון: עוד תיקון קטן, בהתאם להוראתו של רב חובל מאוד – יציגו – במקום יומן רשמי - את יומן התצפית - בתקנה ד.

יעקב פרי: ואני הייתי מבקש גם לוח זמנים מינימלי, לפחות שלושה חודשים, לעניין השמירה.

<אפריים גלסברג: שלושה חודשים את כל מה שהיה.

<אפריים גלסברג: אם היה אירוע, לפחות שבע שנים.

יעקב פרי: שמעתם?

יעקב פרי: הבקשה שלפחות שלושה חודשים הכול בשגרה, ואם היה אירוע – לשמור אותו עד שבע שנים.

יעקב פרי: זו ההצעה.

יעקב פרי: כי אמר פה קודם רב חובל וייס, שכשיש אירוע, זה עולה על דיסק וזה נשמר, כלומר זה יוצא מהמאגר הכללי כביכול.

<דרור וגשל: יש פה שתי שאלות שצריך לשאול.

<דרור וגשל: שמירת מסמכים בדרך כלל מחייבת הסמכה בחוק.

יעקב פרי: נכון, מאגרי מידע, מאגרי רישום.

<דרור וגשל: גם מבחינת החובה על אנשים פרטיים לשמור – צריך לבקש הסמכה בחוק; והדבר השני, זה נשמע נכון ונדרש.

<דרור וגשל: צריך להגדיר מהו אירוע בטיחותי שבגינו צריך לשמור את המסמכים, אז כיוון שלא נסיים עכשיו את הדברים, נשב אחרי הישיבה.

יעקב פרי: תנו לזה תשובה.

יעקב פרי: נמשיך וננסה לגמור מה שאפשר.

<מרב תורג'מן: אם כך, אדוני משאיר את תקנה 14, והיא כרגע לא מאושרת, יומן תצפית.

יעקב פרי: כי אתם צריכים לחזור אלינו עם עניין של כמה לשמור בשגרה וכמה לשמור כשיש אירוע שאותו צריך להגדיר.

יעקב פרי: 15.

<בילי בירון: איוש התצפית.

<בילי בירון: (א) תצפית הנמל תאויש ותופעל 24 שעות ביממה במשך כל ימות השנה.

<בילי בירון: (ב) בכל משמרת תאויש תצפית הנמל, לכל הפחות, באלה: (1) מנהל משמרת - שיהיה אחראי לביצוע תפקידי התצפית לפי תקנות אלה בעת המשמרת שהוא מנהל; (2) תצפיתן - שימלא את הוראות מנהל המשמרת בכל הנוגע לתפקידיו.

<בילי בירון: (ג) לא יועסק אדם בתצפית הנמל בתפקיד מנהל משמרת או בתפקיד תצפיתן אלא אם כן נתקיימו בו כל אלה: (1) הוא בעל שליטה מלאה בשפות העברית והאנגלית; (2) הוא עבר הכשרה לפי הנחיית אימ"ו, שהכיר בה הממונה על הנמלים לגבי שירותי תעבורת כלי שיט (VTS), ובלבד שההכשרה לא תהיה על חשבון האדם כאמור.

יעקב פרי: מי יכול להסביר את החלק של ההכשרה ב-(2)?

<בילי בירון: זו דרישה של משרד המשפטים.

<אבי לוי: ואם הוא רוצה את התעודה?

<יגאל מאור: זו דרישה של משרד המשפטים.

<אבי לוי: הוא מממן מכיסו.

<אבי לוי: הוא רוצה להיות זמין לעבודה.

<אבי לוי: זה דבר מקובל אצל ימאים.

<אבי לוי: הם יוצרים הכשרה מכיסם, לפעמים בחו"ל.

יעקב פרי: אנחנו לא מבינים.

יעקב פרי: נודה אם תסבירו לנו.

<אפריים גלסברג: אני סבור שעושים פה מונופול – אנשים שרק הם יהיו מוסמכים, פול.

<אפריים גלסברג: מונופול עסקי.

<אפריים גלסברג: בא אדם שהיום מפליג בים.

<אפריים גלסברג: אומר: אני רוצה עוד חמש שנים לפרוש, ורוצה להתחיל להכין לעצמי מקום.

<אפריים גלסברג: יגידו לו: מי יממן את זה?

<אפריים גלסברג: המעסיק שלך בעל האוניה לא יממן, משרד התחבורה לא מעוניין.

<אפריים גלסברג: לפחות שתהיה לו האפשרות לממן את זה מכיסו.

<אבי לוי: מקובל בענף שאנשים עושים הכשרה על חשבונם, אפילו נוסעים לחו"ל, מסמיכים עצמם, באים עם תעודה שהיא רלוונטית.

יעקב פרי: אנחנו מתקשים בוועדה להבין את ההנחיה, ובלבד שזו לא תהיה על חשבון האדם עצמו.

<דרור וגשל: זו ודאי לא היתה הכוונה.

יעקב פרי: תסבירו.

<דרור וגשל: זה בא מהמחלקה אצלנו במשרד שבאה לשמור על חופש העיסוק דווקא, פגיעה בחופש העיסוק, שיצטרכו עכשיו להכשיר.

<דרור וגשל: ברור שלא זו היתה הכוונה.

<דרור וגשל: אם מישהו רוצה לעשות הכשרה בעצמו, ודאי שהוא יכול.

<דרור וגשל: נתקן את הנוסח.

<דרור וגשל: הרעיון היה שכשכופים את איש התצפית לעבור את ההכשרה, ומכיוון שהם מועסקים כבר ואין לנו הסמכה ברורה בחוק, אמרנו – ככל שזה נכפה עליו, הוא לא יישא בתשלום.

<דרור וגשל: המעסיק שלו ישלם את זה.

יעקב פרי: אני מבין, אבל זה לא מנוסח כפי שצריך להיות מנוסח.

יעקב פרי: צריך תיקון ניסוח כדי שיובן.

<מרב תורג'מן: אני מבקשת מאדוני, שאם הוועדה לא מאשרת את התקנות היום, גם שהתקנה הזאת לא תעלה להצבעה, ואני ממש ארצה לבחון את הנוסח.

יעקב פרי: נשמע את התייחסות רב חובל וייס, ונצא לפגרת הקיץ...

<נפתלי וייס: זה סעיף בעייתי.

<נפתלי וייס: נתחיל בהכשרה.

<נפתלי וייס: בדרך כלל המכון להכשרה ימית בעכו בעכו הוא שמכשיר למקצועות הימאות בשוק.

<נפתלי וייס: בינתיים אין להם עוד – אני לא יודע שיש קורס כזה במסגרת המכון.

<נפתלי וייס: דבר נוסף, תצפיתנים יש לנו שבעה בלבד בנמל חיפה.

<נפתלי וייס: הם עובדים כל ימות השבוע, במשמרות.

<נפתלי וייס: הם גם יוצאים לחופשות.

<נפתלי וייס: הם גם חולים.

<נפתלי וייס: אני חייב לאייש עם שני אנשים, ואז אני נאלץ לפנות למקורות פנימיים שלנו אבל אחרים, שלא עברו הסמכות שכאלה, לתקופה זמנית עד שהם חוזרים – אחרת אין חופשות.

<נפתלי וייס: בלתי-אפשרי.

<נפתלי וייס: אחראי משמרת זה ארבעה, תצפיתנים זה רק שלושה.

<נפתלי וייס: אז מה, לא ייצאו לחופשה?

<נפתלי וייס: זה לא הולך.

<נפתלי וייס: יש לאפשר לנו לקבל גיבוי בדרגות כאלה ואחרות, לפחות אנשים שעברו, מעבר לקצונה, שראיתי בהמשך שנטען, גם אנשים שהיו בחיל היפ על ספינות, שיודעים מה זה מכ"ם למשל – דברים שיקלו עלינו.

יעקב פרי: הבינותי.

יעקב פרי: אנחנו בכל מקרה לא נצביע, כי הסעיף לא מבושל, על סעיף 15.

יעקב פרי: גברתי ממשרד התחבורה, רב חובל מאור, אתן לך זכות תגובה, אבל צריך לשבת על זה ולנסח אותו.

יעקב פרי: בבקשה.

<יגאל מאור: התשובה, שהקורס קיים והתקיים ונעשה כבר לנמל אשדוד.

<יגאל מאור: רב חובל וייס עוד לא יודע עליו, אבל הוא יידע עליו.

<יגאל מאור: הקורס קיים, המתכונת קיימת, המדריכים קיימים, הסימולטורים קיימים.

<יגאל מאור: עברו את זה, נדמה לי, כל עובדי תצפית נמל אשדוד ועשו אותו.

<יגאל מאור: לגבי נושא ההכשרה, זה לא שנדרשת מכל האנשים, זה לא קרה סתם אלא בגלל תאונות קטלניות שהיו והתצפית היתה מעורבת בהם.

<יגאל מאור: היו גם הרוגים, בעיקר בנמל חיפה.

<יגאל מאור: אנו מתייחסים פה להמלצה הבין-לאומית של ארגון IMO.

<יגאל מאור: הוא דורש שבמקומות האלה אנשים יעברו את ההכשרה.

<יגאל מאור: לגבי זמן ההכשרה של אנשים, בפירוש נתנו בתקנות, ונגיע לזה בהמשך, גרייס של חצי שנה, אם אני לא טועה, לאפשר לאנשים שאין להם כל הנתונים הבסיסיים האלה, לעבור את ההכשרות האלה בקורס שנמשך עשרה ימים, נדמה לי.

<יגאל מאור: אפשר לתמרן בדבר הזה ולאפשר לאנשים את התקופה הזאת בשביל לבוא ושכולם יחושו בטוחים בנמל חיפה.

יעקב פרי: תודה.

יעקב פרי: בבקשה.

<אבי לוי: אני חושב שהעבודה של עובדי התצפית היא מאוד קריטית בימים האלה.

<אבי לוי: זה תפקיד עם אחריות.

<אבי לוי: לומר שבנקודת זמן תנו לי לשים אדם שלא מכיר ולא מתאים, והוא יגיד לרב חובל ליסוע ימינה או שמאלה, זה לא נתפס.

<אבי לוי: זה כמו לומר שאם אין מספיק נתבים, נעלה מישהו שלא הוסמך.

יעקב פרי: עו"ד ניקסון.

<צבי ניקסון: לנו יש כמה הערות לגבי תחולת סעיף 15 על נמל אשקלון.

<צבי ניקסון: זה מופיע בסעיף 20 לתקנות, לכן אני מציע שבדיון הבא נתייחס לזה, אבל שיבינו שיש לנו הערות לגבי התחולה.

יעקב פרי: אוקיי.

יעקב פרי: רבותיי, אני נאלץ – ב-11:00 מתחילה מליאה, וב-10:45 יש לי ישיבת סיעה, ואני רוצה רבע שעה לסיגריה.

יעקב פרי: אני מודה לכם על ההשתתפות.

יעקב פרי: נסגור את הישיבה.

יעקב פרי: תיקבענה ישיבות נוספות גם לגבי סיום התקנות האלה וגם לגבי תקנות רב החובל.

יעקב פרי: מודה לכם על ההשתתפות.

יעקב פרי: יום טוב.

יעקב פרי: תודה רבה, הישיבה נעולה.